KOMISIJOS REGLAMENTAS (EB) Nr. 1262/2005
2005 m. rugpjūčio 1 d.
iš dalies keičiantis Tarybos reglamentą (EB) Nr. 27/2005 dėl Atlanto silkių žvejybos galimybių I ir II zonose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. gruodžio 22 d. Tarybos reglamentą (EB) Nr. 27/2005, nustatantį 2005 m. tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas, taikomas Bendrijos vandenyse ir Bendrijos laivams vandenyse, kuriuose privaloma nustatyti sugavimo apribojimus (1), ypač į jo 5 straipsnio 4 dalį,
kadangi:
(1)
Reglamento (EB) Nr. 27/2005 5 straipsnio 4 dalyje yra numatyta leisti Bendrijai didinti šiaurinių žydrųjų merlangų ir Atlanto silkių žvejybos galimybes, jeigu trečiosios šalys šiuos išteklius valdo neatsakingai.
(2)
Nepaisydama paskirstytų žvejybos galimybių, kurias atitinkamos pakrantės valstybės I ir II zonose taiko nuo 1997 m., Norvegija neseniai padidino savo Atlanto silkių žvejybos galimybes papildomu 14 % kiekiu. Iš to matyti, kad Norvegija Atlanto silkių išteklius valdo neatsakingai.
Tikslinga, kad Bendrija, belaukdama ilgalaikės Atlanto silkių išteklių valdymo sutarties su atitinkamomis pakrantės valstybėmis, taip pat laikinai padidintų savo kvotą I ir II zonose (EB vandenys ir tarptautiniai vandenys) 14 % iki 89 537 tonų. Moksliniu požiūriu vargu ar tai turės kokių nors negrįžtamų neigiamų padarinių išteklių išlikimui.
(3)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę.
(4)
Todėl Reglamentas (EB) Nr. 27/2005 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 27/2005 IC priedas iš dalies keičiamas pagal šio reglamento priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugpjūčio 1 d.